Kolej Tun Datu Tuanku Haji Bujang

Sejarah

Sejarah awal Kolej bermula pada tahun 1956 melalui cadangan kerajaan Sarawak melalui inisiatif kerajaan British, Pelan Colombo, untuk menubuhkan beberapa buah sekolah menengah kerajaan berasrama untuk pelajar-pelajar pelbagai kaum dari kawasan luar bandar. Usaha ini menjadi kenyataan apabila pada tahun 1957 Government Secondary School Miri yang merupakan sekolah kerajaan yang pertama di Miri telah dibina. Sebanyak 6 orang tenaga akademik dan 87 orang pelajar telah memulakan sesi persekolahannya yang pertama. Pelajar yang berbilang kaum ini datang dari bahagian Miri dan Limbang.  Sebanyak 4 buah kelas telah dibuka iaitu satu kelas Darjah Lima bagi menempatkan pelajar-pelajar bumiputera bahagian Miri dan Limbang dan kelas Peralihan bagi pelajar-pelajar aliran bahasa Cina yang tamat Darjah 6, Tingkatan 4 dan kelas untuk guru-guru pelatih.
Empat orang pegawai bertanggungjawab dalam penubuhan sekolah ini iaitu Encik M.G. Dickson, Pengarah Pelajar pada masa itu, Encik Robert Nicholl, Pegawai Pelajaran Bahagian Miri dan Limbang, Rev. Fr.D.R.Rawlins, Pengetua yang pertama sekolah ini dan Captain D.R Gribble dari Syarikat Minyak Sarawak yang telah banyak memberi bantuan pada masa itu. 
Tapak sementara sekolah ini ialah di kawasan bandar Miri. Beberapa bangunan Syarikat Minyak Sarawak (SHELL) yang terletak di belakang masjid lama Miri telah digunakan sebagai bilik darjah sementara, manakala rumah rehat untuk pegawai perkhidmatan kanan SHELL telah digunakan sebagai asrama. Pada tahun 1959 sekolah ini telah berpindah ke tapak barunya di Tanjung Lobang. Berikutan perpindahan tersebut, sekolah ini telah dikenali sebagai Tanjung Lobang School. Pembiayaan membina sekolah ini adalah sumbangan daripada Kerajaan New Zealand di bawah skim Bantuan Rancangan Colombo. Bangunan sekolah yang baharu ini telah dirasmikan pembukaannya pada 24 September 1959 oleh Pesuruhjaya Tinggi New Zealand, Encik R.L. Hutchens dan Pengarah Pelajaran Sarawak ketika itu.
Selaras dengan pembangunan di Sarawak, Kolej ini pun turut berkembang dengan pesatnya. Walaupun pada peringkat awalnya sekolah ini hanya menempatkan pelajar-pelajar sekolah rendah dari pedalaman, tetapi pada tahun 1969, sekolah ini telah dikhususkan hanya untuk pelajar Tingkatan 4 ke atas sahaja. Kemudian pada tahun 1963, kelas Tingkatan 6 telah diwujudkan. Disebabkan jumlah pelajar tingkatan 6 yang kian bertambah saban tahun, melebihi jumlah pelajar Tingkatan 4 dan 5, pihak kerajaan mendapati sudah tiba masanya untuk menjadikan sekolah tersebut sebagai sebuah institusi pendidikan tinggi yang menempatkan pelajar Tingkatan 6 sahaja. Untuk mencapai hasrat berkenaan, tanggal 6 Mei 1969, Ketua Menteri Sarawak, Datuk Penghulu Tawi Sli, telah merasmikan penganugerahan taraf Tanjong Lobang School kepada kolej ini. Sejak itu, bermulalah era baru dalam sejarah kolej dengan nama baharunya, Tanjong Lobang College. Lawatan Tuan Yang Terutama Gabenor Sarawak ke-2, Tun Datu Tuanku Bujang Tuanku Othman pada tahun 1973, merupakan lawatan pertama sejak sekolah ditukar nama menjadi Kolej Tun Datu Tuanku Haji Bujang, pada tahun 1971. 
Pada tahun 1976, kelas Tingkatan 4 diwujudkan semula. Tahun demi tahun kolej tetap berkembang selaras dengan dasar Pelajaran Kebangsaan. Kolej ini memperkenalkan kelas aliran Bahasa Malaysia pada tahun 1980 buat pertama kali. Pada tahun 1982, aliran Bahasa Malaysia dalam Tingkatan 6 Sastera diperkenalkan. Pada tahun 1984, murid-murid Tingkatan 1 telah ditawarkan untuk belajar di kolej berdasarkan keputusan Penilaian Darjah 5.

Visi

Tonggak Kecemerlangan Pendidikan
Pillars of Educational Excellence
Kolej Tun Datu Tuanku Haji Bujang berusaha gigih dalam menyediakan pendidikan yang berkualiti agar berjaya melahirkan INSAN KAMIL.
Membangunkan potensi pelajar ke arah kecemerlangan ilmu, berakhlak mulia, berdaya fikir, berliterasi teknologi maklumat dan bersifat global yang berteraskan FALSAFAH PENDIDIKAN KEBANGSAAN.

Moto

OPTIMA

Slogan

Di Sini Pemimpin Dilahirkan

Kemudahan

Perkhidmatan Bas

2003/2004 - Sekarang

Capaian Wi-fi

Anugerah

Sekolah Bestari

Sekolah Kluster - 2011

Aktiviti

Orientasi (Tingkatan 1, 4, 6 Bawah)

Pesta Tanjong

Sukan Tara/Sukan Sekolah/Sukan Olimpik Mini

Sambutan Bulan Kemerdekaan (Pra, Ambang dan Penutupan)

Sambutan Perayaan Malaysia RIMUP (Rancangan Intergrasi Murid Untuk Perpaduan) : Tahun Baharu Cina, Hari Gawai dan Keamatan, Diwali, Hari Raya Aidilfitri dan Aidiladha

Gotong-Royong Perdana

Hari Bertemu Pelanggan (Perjumpaan Ibu Bapa dan Guru bersama Pelajar)

Karnival Asrama

Majlis Izin Ilmu

Malam Mohon Restu (Pelajar Asrama Kelas Peperiksaan)

Hari Graduasi, Penyampaian Anugerah dan Sijil (Anugerah Pelajar Cemerlang APC)

Aktiviti Pasca-PMR

Aktiviti Istimewa

Sambutan Jubli Emas Kolej ke 50 Tahun (2007)

Reunion Dinner (2005)

Sejarah Pahit

Pada tahun 1971, apabila penukaran nama sekolah daripada Tanjong Lobang College ke namanya yang digunapakai sekarang, Kolej Tun Datu Tuanku Haji Bujang, bersempena dengan nama Tuan Yang Terutama Gabenor Sarawak pada masa itu,Tun Datu Tuanku Haji Bujang, sekumpulan pelajar sekolah berkenaan telah mengadakan tunjuk perasaan untuk membangkang penukaran nama sekolah yang telah diketuai oleh seorang pelajar yang berdiri di atas bumbung bangunan sekolah. Jabatan Pelajaran daerah telah mengisytiharkan darurat ke atas sekolah ini yang mengakibatkan sekolah terpaksa ditutup selama sehari. Perkara tersebut disifatkan sebagai tidak memerlukan campurtangan pihak berkuasa dan pada masa yang sama, Pengetua Encik William Hsu Chang Nang telahpun dipindahkan atas sebab yang tidak diketahui. Walaubagaimanapun, tiada seorang pelajar dan kakitangan sekolah pun yang tercedera ataupun disabitkan pertuduhan jenayah ke atas peristiwa tersebut. Sehingga ke hari ini, identiti pelajar yang mengetuai tunjuk perasaan tersebut masih tidak diketahui. 
Pada bulan Februari 2008 semasa cuti seminggu Tahun Baharu Cina, sekumpulan pelajar kolej telah pergi menyertai aktiviti ilmiah anjuran sebuah persatuan pelajar di sekolah tersebut di Taman Negara Similajau, Bintulu. Semasa bersantai di Pantai Penyu setelah hampir meredah hutan menuju ke destinasi, menjelang tengahari, beberapa orang pelajar yang sedang bermandi-manda dikejutkan dengan jeritan meminta tolong. 2 orang pelajar sekolah tersebut telah dihanyutkan ombak dan meragut nyawa mereka disebabkan cuaca yang disangkakan cerah pada mulanya bertukar buruk, ditambah lagi dengan lautan yang pada mulanya tenang berubah sekelip mata menjadi bergelora. Seorang daripada rakan pelajar tersebut cuba menolong 2 orang rakan mereka yang lemas itu tetapi beliau sendiri pun hampir lemas dan hanya diselamatkan dengan berpaut pada kayu balak yang dihanyutkan oleh pelajar yang panik di tepi pantai. Pasukan pencari dan penyelamat mencari kedua-dua pelajar berkenaan dan jenazah mereka ditemukan pada hari yang berbeza, dibawa pulang ke Miri dan kedua-duanya disemadikan di Tanah Perkuburan Islam Sungai Baong, Miri oleh waris mereka. Semua warga kolej amat berdukacita dengan berita berkenaan di atas tragedi tersebut.